32000R1474
L 171/11
JURNALUL OFÍCIAL AL UNIUNII EUROPENE
REGULAMENTUL (CE) NR. 1474/2000 AL COMISIEI
din 10 iulie 2000
de stabilire a valorii componentelor agricole reduse, precum și a taxelor suplimentare aplicabile de la 1 iulie 2000 la importul în Comunitate de anumite mărfuri care intră sub incidența Regulamentului (CE) nr. 3448/93 al Consiliului în cadrul unui acord interimar între Uniunea Europeană și Israel
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din transformarea produselor agricole (1), modificat ultima dată de Regulamentul (CE) nr. 2491/98 (2), în special articolul 7,
Întrucât:
(1)
Până la intrarea în vigoare a acordului euro-mediteranean de stabilire a unei asocieri între Comunitățile Europene și statele membre, pe de o parte, și statul Israel, pe de altă parte, semnat la Bruxelles la 20 noiembrie 1995, a fost semnat, la 18 decembrie 1995 (3), și a intrat în vigoare, la 1 ianuarie 1996, un acord interimar între Comunitatea Europeană și Comunitatea Europeană a Cărbunelui și Oțelului, pe de o parte, și statul Israel, pe de altă parte, privind comerțul și măsurile de însoțire. Respectivul acord prevede în limite contingentare reduceri ale componentei agricole pentru anumite produse agricole transformate.
(2)
Regulamentul (CE) nr. 1981/94 al Consiliului din 25 iulie 1994 privind deschiderea și modul de administrare a contingentelor tarifare comunitare pentru anumite produse originare din Algeria, Cipru, Egipt, Israel, Iordania, Malta, Maroc, Cisiordania și Fâșia Gaza, Tunisia și Turcia, precum și modalitățile de extindere sau de adaptare a contingentelor menționate anterior (4), modificat ultima dată de Regulamentul (CE) nr. 563/2000 (5), a deschis contingentele în cadrul cărora anumite produse agricole transformate, originare din Israel, beneficiază de o reducere a elementelor agricole. Este necesară stabilirea componentelor agricole și a taxelor suplimentare reduse.
(3)
Regulamentul (CE) nr. 1460/96 al Comisiei (6), modificat de Regulamentul (CE) nr. 2495/97 (7), stabilește modalitățile de punere în aplicare a regimurilor comerciale preferențiale, aplicabile anumitor mărfuri rezultate din transformarea produselor agricole, menționate în articolul 7 din Regulamentul (CE) nr. 3448/93,
ADOPTĂ PREZENTUL REGULAMENT:
Articolul 1
De la 1 iulie 2000, componentele agricole reduse aplicabile importului de mărfuri care intră sub incidența Regulamentului (CE) nr. 3448/93 pentru care acordul interimar încheiat cu Israel prevede o reducere a componentei agricole, precum și taxele suplimentare reduse corespunzătoare sunt stabilite în anexele la prezentul regulament.
Articolul 2
Prezentul regulament intră în vigoare în a șaptea zi de la publicarea în Jurnalul Oficial al Comunităților Europene.
Prezentul regulament se aplică de la 1 iulie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 iulie 2000.